DA Den Europæiske Unions Tidende C 140/18

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 140/06

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»WACHAUER MARILLE«

EF-Nr.: AT-PDO-0117-1473-29.06.2011

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — ☒ Varebeskrivelse — ☒ Geografisk område — ☒ Bevis for oprindelse — ☒ Produktionsmetode —  Tilknytning — ☒ Mærkning —  Krav i nationale bestemmelser — ☒ Andet (Kontrolinstans)

2. Type ændring(er):

—  Ændring af enhedsdokument eller resuméark — ☒ Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Varebeskrivelse:

Forbedring og præcisering af beskrivelsen:

Der er tale om frugter, der hører til artsgrupperne »Kegelmarillen« (kegleformede abrikoser), »Ovalmarillen« (ovale abrikoser) (eller »Rosenmarillen« (roseabrikoser)) og »Ananasmarillen« (ananasabrikoser), som traditionelt blev udvalgt og plantet af lokale abrikosavlere og abrikosplanteskoler i perioden 1900-1960. Den fremherskende sort er den for regionen typiske »Klosterneuburger« (artsgruppen Kegelmarille).

»Kegelmarille«: Frugten er mellemstor, den gennemsnitlige vægt ved gennemsnitlig bæring er 45 til 60 g, massefylden er for det meste over 1,0. Frugten er kegleformet eller spids. Frugtskallen har en honninggul grundfarve, mindst halvdelen af frugten er rød, ofte også med brunlige til rødlige prikker.

Hovedkendetegn: Meget rød, kegleformet frugt med forskellig sidelængde. Frugtkødet er ensartet orange til orangerødt, fast og saftigt og bliver ikke melet.

»Ovalmarille« (eller »Rosenmarille«): Frugten er mellemstor, den gennemsnitlige vægt ved gennemsnitlig bæring er 40 til 65 g, massefylden er for det meste under 1,0. Formen er oval eller aflangt rund, med let runde kinder. Frugtskallen er orangegul, let håret, op til halvdelen af frugtens solvendte side er altid rødfarvet og skallen har ofte røde prikker.

Hovedkendetegn: Oval frugt med orangegul grundfarve og et fint anstrøg af rødt. »Ananasmarille«: Frugtens størrelse svinger mellem den såkaldte »Knödelmarille« (da. omtr. bolleabrikos) og den store almindelige abrikos. Den gennemsnitlige vægt ved gennemsnitlig bæring er 30 til 70 g, massefylden er omkring 1,0. Formen er aflangt rund. Frugtskallen er håret, mellemgul, ofte svagt rødlig eller rødprikket.

Hovedkendetegn: Abrikosgule, runde frugter helt uden eller med et svagt anstrøg af rødt.

Wachauer Marille er kendetegnet ved et højt indhold af pektin, syre og sukker.

Begrundelse:

Wachauer Marilles karakteristiske kvalitet er altid blevet anset for at være resultatet af regionens klima og jordbundsforhold samt den over 100 år gamle dyrkningstradition. Derfor er det kun frugtsorter, der er »udvalgt og plantet på traditionel vis af lokale abrikosavlere og abrikosplanteskoler i perioden 1900-1960«, der har fået betegnelsen Wachauer Marillen som følge af den enestående smag og aroma og fået tildelt oprindelsesbeskyttelse. Som det allerede fremgår af den oprindelige specifikation, og som den opdaterede formulering nu fastslår utvetydigt, er det kun abrikossorter, der er blevet dyrket i det anførte område og tidsrum og hører til en af de angivne sorter, som må betegnes som Wachauer Marille. De såkaldte »nye« sorter, som man er begyndt at dyrke enkelte steder (f.eks. franske eller californiske sorter), kan ikke sammenlignes med de gennemprøvede regionale sorter. Præciseringen af beskrivelsen har således til formål at fastholde både forventningen om kvalitet blandt forbrugerne og Wachauer Marilles særpræg og gode ry.

3.2. Geografisk område:

De tidligere angivelser i denne sammenhæng præciseres og udvides med yderligere to kommuner.

Region Wachau-Mautern-Krems. Regionen befinder sig i den sydlige udkant af Waldviertel og strækker sig langs Donau til den nordlige del af Dunkelsteinerwald. Dyrkningsområdet for Wachauer Marille omfatter kommunerne: Aggsbach-Markt, Albrechtsberg, Bergern im Dunkelsteinerwald, Droß, Dürnstein, Emmersdorf, Furth, Gedersdorf, Krems, Maria-Laach, Mautern, Mühldorf, Paudorf, Rohrendorf bei Krems, Rossatz-Arnsdorf, Schönbühel-Aggsbach, Senftenberg, Spitz, Stratzing, Weinzierl am Wald og Weißenkirchen.

Begrundelse:

Listen over kommunerne (med undtagelse af Schönbühel-Aggsbach og Emmersdorf) indgår i det oprindelige ansøgningsmateriale. Den medtages blot i sammenfatningen af præcisionshensyn. De to nye kommuner, Schönbühel-Aggsbach og Emmersdorf, hørte ikke til den ansøgende sammenslutnings ansvars- og forvaltningsområde, før den blev omorganiseret, og blev derfor ikke nævnt i den oprindelig ansøgning. Begge kommuner ligger dog i området Wachau og kan henvise til den samme tradition for dyrkning af abrikoser og de samme særlige klimatiske betingelser som de andre kommuner, hvilket berettiger dem til optagelse i det anerkendte dyrkningsområde.

3.3. Bevis for oprindelse:

Da specifikationen hidtil ikke har indeholdt oplysninger om bevis for oprindelse, anses det for hensigtsmæssigt at medtage oplysninger, der gør det muligt at spore produktet.

Produktets sporbarhed sikres via følgende foranstaltninger:

— fortegnelser over dyrkningsarealer

— fortegnelser over de dyrkede sorter

— fortegnelser over høstmængde

— adskillelse af BOB-varer fra ikke-BOB-varer ved hjælp af særskilt oplagring (adskilt fra andre produkter) og mærkning af beholderne dertil.

3.4. Produktionsmetode:

I sætningen »Dyrkningen af plantematerialet foregår enten i lokale planteskoler eller foretages af abrikosavlerne selv« bortfalder begrebet »lokal«.

Begrundelse:

Det har ingen indflydelse på sortegenskaberne, at ordet »lokale« bortfalder. Derved kan planteskoler, som ikke ligger i regionen, også komme i betragtning til dyrkning af plantematerialet.

Sætningen »Som plantemateriale benyttes abrikosplanter, myrobalan og forskellige blommer, der er specielt tilpasset de regionale jordbundsforhold« erstattes af følgende:

»Som grundstamme benyttes abrikos, myrobalan og forskellige andre egnede Prunus-arter, der er specielt tilpasset de regionale jordbundsforhold«

Begrundelse:

Eftersom især abrikosavlere hele tiden forsøger at finde bedre egnede grundstammer, bør man ikke begrænse sig til bestemte blommesorter, men derimod have hele spektret af Prunus-arter til rådighed til forsøgsformål og ved påviselig egnethed også til anvendelse i praksis.

Sætningen »Abrikoserne dyrkes på meterhøje stammer med rund, pyramideformet eller hul krone (planteafstand 5-7 m × 4-6 m, 250-500 træer/ha)« erstattes med følgende formulering:

»Abrikoserne dyrkes på træer med rund krone (pyramideformet eller åben krone), flade kroner forekommer også«.

Begrundelse:

Pyramideformede og åbne kroner er rundkronetyper, derfor sættes disse begreber for præcisionens skyld i parentes efter begrebet rund krone. For at udnytte muligheden for rationalisering af jordbrugsteknikken tillades dyrkning på træer med flade kroner (f.eks. i espalierform) nu også, da det ikke er afgørende for frugtens kvalitet, om grenene har en rund eller flad kroneform. Endvidere slettes begrebet »meterhøje stammer« og sætningsdelen i parentes »(planteafstand 5-7 m × 4-6 m, 250-500 træer/ha)« uden at blive erstattet. Ved de beplantningsafstande, der har været fastsat tidligere, krævedes der et robust plantemateriale for at udfylde det til rådighed stående areal med træer med store kroner og en højde på 8 meter eller mere. Den »meterhøje stammes« relative højde bidrog til at give meget høje træer. Jordbrugstekniske foranstaltninger som f.eks. træbeskæring og især høsten af abrikoserne (som kræver plukning flere gange) besværliggøres meget af træernes højde. For at kunne dyrke lavere træer med mindre krone kræves der en mere svagtvoksende grundstamme, som til gengæld kræver mindre beplantningsafstande. Visse supplerende afgrøder, der med fordel kan dyrkes under høje træer (f.eks. kartofler), dyrkedes tidligere i abrikosplantagerne, men denne praksis er ophørt. Der forventes ingen forringelse af kvaliteten ved lade valget af beplantningsafstanden være frit.

De i bilag 9 (materialedel) anførte retningslinjer for den kontrollerede, naturnære frugtavl i Østrig er ikke længere gældende. Sætningen »Der anvendes integrerede produktionsmetoder til dyrkning og pleje af træerne«, som refererer til denne form for frugtavl, erstattes derfor med følgende:

»Træernes dyrkning og pleje har til formål at frembringe abrikosprodukter af høj kvalitet under bæredygtige dyrkningsforhold«.

På ansøgningstidspunktet fandtes der inden for landbrugsmiljøprogrammet ÖPUL et arealstøtteprogram for såkaldt integreret frugtproduktion, for hvilket retningslinjerne blev tilpasset årligt. Dette støtteprogram og de dermed forbundne retningslinjer er nu ved at nærme sig deres afslutning. Bestemmelserne i ÖPUL-retningslinjerne var imidlertid ikke til gavn for dyrkningen af Wachauer Marille-træer. For eksempel var bunddække mellem træerne en forudsætning for støtte. Resultatet var en massiv forøgelse af antallet af markmus, hvilket førte til, at virkelig mange træer gik ud, og det medførte også »apopleksi«. Ser man tilbage på abrikosdyrkningen i forrige århundrede, blev jordbunden traditionelt holdt åben, da der normalt ikke findes markmus på åben jord. I de seneste to årtier er det pga. mekaniseringen blevet muligt med jordvegetation i høsttiden, således at jorden forbliver fast selv under en regnfuld høst. Men derefter bearbejdes jorden igen, hvilket er en vigtig foranstaltning, som kan være til stor fordel i den ofte ekstremt tørre august, da abrikostræet derved forsynes med næringsstoffer. Denne form for jordbearbejdning har ikke været mulig under det hidtidige program.

De almindelige lovbestemmelser for østrigsk landbrugsproduktion (»Gute Landwirtschaftliche Praxis« — god landbrugspraksis) tillader samtidig kun fødevareproduktion, der giver den højest mulige sikkerhed for forbrugerne og miljøet. Det er tilstrækkeligt til at undgå forringet kvalitet.

Sætningen »under alle omstændigheder bibeholdes et plantedække fra starten af juli, så der er fast jord under høsten« udgår uden at blive erstattet, da dette ingen indflydelse har på produkternes egenskaber.

Afsnittet »skadedyr og sygdomme er ikke et regelmæssigt forekommende problem og kræver derfor kun lejlighedsvise foranstaltninger. I de fleste anlæg træffes der ingen plantebeskyttelsesforanstaltninger. Frostmålere kan fanges med limringe fra slutningen af oktober. Barkbiller fanges ved hjælp af fælder med alkohol. Der findes ingen skadedyr, der angriber abrikosfrugter. Kemisk ukrudtsbekæmpelse er ikke almindelig og ikke nødvendig« udgår.

Begrundelse:

Nye skadedyr og sygdomme kræver regelmæssige bekæmpelsesforanstaltninger. Nye erfaringer viser, at både dyrkning med kemisk og mekanisk ukrudtsbekæmpelse giver en bedre tilførsel af næringsstoffer og vand.

Sætningen »70 % af høsten afsættes til industrien, kooperative selskaber eller detailhandlen, ca. 30 % sælges direkte på produktionsstedet eller ved markedssalg« erstattes af følgende formulering:

»Hovedsalgsvejen er det direkte salg på produktionsstedet eller markedssalg. Derudover markedsføres der forarbejdet frugt«.

Begrundelse:

Salgskanalerne har udviklet sig yderligere, således at det nu er størstedelen af høsten, der sælges direkte på produktionsstedet eller ved markedssalg, hvorimod det tidligere var 70 %, der blev afsat til industrien, kooperative selskaber eller detailhandlen.

3.5. Mærkning:

Sætningen »Kasserne forsynes med en standardetiket, inden de bringes i handelen« udgår.

Begrundelse:

Emballage, reklameartikler osv. — dvs. produktets visuelle identitet på markedet, skal løbende tilpasses, således at forbrugernes interesse bevares, og der skabes et passende image for produktet. For at kunne leve op til markedets krav om større fleksibilitet opgives kravet om en standardetiket.

3.6. Kontrolinstans:

Kontrolinstansen varetager kontrollen på grundlag af standardkontrolprogrammet for oprindelsesbeskyttede produkter og den specifikke kontrolplanen for den beskyttede oprindelsesbetegnelse Wachauer Marille, som er udarbejdet af kontrolinstansen.

SGS Austria Controll-Co. GmbH Diefenbachgasse 35 1150 Wien ÖSTERREICH Tlf. +43 151225670 Fax +43 151225679 E-mail: sgs.austria@sgs.com

Begrundelse:

Ændring af de gældende lovbestemmelser, hvorved bl.a. ordningen for kontrol af beskyttede oprindelsesbetegnelser ændres, således at den offentlige kontrol ikke længere varetages af delstatens Landeshauptmann (ministerpræsident), men af godkendte private kontrolinstanser.

ENHEDSDOKUMENT

RÅDETS FORORDNING (EF) Nr. 510/2006

»WACHAUER MARILLE«

EF-Nr.: AT-PDO-0117-1473-29.06.2011

BGB ( ) BOB ( X )

1. Betegnelse:

»Wachauer Marille«

2. Medlemsstat eller tredjeland:

Østrig

3. Beskrivelse af landbrugsproduktet eller fødevaren:

3.1. Produkttype:

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Der er tale om frugter, der hører til artsgrupperne »Kegelmarillen« (kegleformede abrikoser), »Ovalmarillen« (ovale abrikoser) (eller »Rosenmarillen« (roseabrikoser)) og »Ananasmarillen« (ananasabrikoser), som traditionelt blev udvalgt og plantet af lokale abrikosavlere og abrikosplanteskoler i perioden 1900-1960.

Den fremherskende sort er den for regionen typiske »Klosterneuburger« (artsgruppen Kegelmarille).

»Kegelmarille«: Frugten er mellemstor, den gennemsnitlige vægt ved gennemsnitlig bæring er 45 til 60 g, massefylden er for det meste over 1,0. Frugten er kegleformet eller spids. Frugtskallen har en honninggul grundfarve, mindst halvdelen af frugten er rød, ofte også med brunlige til rødlige prikker.

Hovedkendetegn: Meget rød, kegleformet frugt med forskellig sidelængde. Frugtkødet er ensartet orange til orangerødt, fast og saftigt og bliver ikke melet.

»Ovalmarille« (eller »Rosenmarille«): Frugten er mellemstor, den gennemsnitlige vægt ved gennemsnitlig bæring er 40 til 65 g, massefylden er for det meste under 1,0. Formen er oval eller aflangt rund, med let runde kinder. Frugtskallen er orangegul, let håret, op til halvdelen af frugtens solvendte side er altid rødfarvet og skallen har ofte røde prikker Hovedkendetegn: Oval frugt med orangegul grundfarve og et fint anstrøg af rødt.

»Ananasmarille«: Frugtens størrelse svinger mellem den såkaldte »Knödelmarille« (da. omtr. bolleabrikos) og den store almindelige abrikos. Den gennemsnitlige vægt ved gennemsnitlig bæring er 30 til 70 g, massefylden er omkring 1,0. Formen er aflangt rund. Frugtskallen er håret, mellemgul, ofte svagt rødlig eller rødprikket.

Hovedkendetegn: Abrikosgule, runde frugter helt uden eller med et svagt anstrøg af rødt.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

—

3.6. Særlige regler vedrørende udskæring, rivning, emballering osv.:

—

3.7. Specifikke mærkningsregler:

—

4. Præcis afgrænsning af det geografiske område:

Region Wachau-Mautern-Krems. Regionen befinder sig i den sydlige udkant af Waldviertel og strækker sig langs Donau til den nordlige del af Dunkelsteinerwald. Dyrkningsområdet for Wachauer Marille omfatter kommunerne: Aggsbach-Markt, Albrechtsberg, Bergern im Dunkelsteinerwald, Droß, Dürnstein, Emmersdorf, Furth, Gedersdorf, Krems, Maria-Laach, Mautern, Mühldorf, Paudorf, Rohrendorf bei Krems, Rossatz-Arnsdorf, Schönbühel-Aggsbach, Senftenberg, Spitz, Stratzing, Weinzierl am Wald og Weißenkirchen.

5. Tilknytning:

5.1. Det geografiske områdes egenart:

Der hersker forskellige klimaer i området (pannonisk-klima og Waldviertel-klima. Donau, der ligger i umiddelbar nærhed, har ligeledes stor indflydelse på klimaet). Der er tale om det såkaldte »aromabælte«, hvor der er stor forskel på dag- og nattemperaturer, især ved abrikosernes modningstid. Navnet »Marille« for abrikoser kan spores helt tilbage til 1509. I 1890 blev disse abrikoser indført i stort omfang i hele Wachau som salgsafgrøde (foruden vin og hør) med specifik sortsudvælgelse og udvælgelse af det bedst egnede forædlingsmateriale. Siden da har abrikosavl traditionelt været et vigtigt erhverv i regionen. Om foråret domineres landskabsbilledet fuldstændigt af de blomstrende abrikostræer, hvilket betyder, at abrikosavl har en meget stor betydning for turismen i Wachau.

5.2. Produktets egenart:

Frugternes smag og aroma og det høje sukker-, syre- og pektinindhold.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn for (BGB):

Wachauer Marilles karakteristiske kvalitet er et resultat af regionens klima og jordbundsforhold samt den over 100 år gamle dyrkningstradition. Det særlige klima har en direkte indvirkning på dannelsen af frugtens smags-, aroma- og indholdsstoffer.

Henvisning til offentliggørelse af varespecifikationen:

(Artikel 5, stk. 7, i forordning (EF) nr. 510/2006)

http://www.patentamt.at/Markenschutz/Schutzrechte/Herkunftsangabe/

(1) EUT L 93 af 31.3.2006, s. 12.